במהלך השבועות שבאו לאחר מכן, חמישה מתוך שישה אלופים הגנו על חגורות האליפות שלהם לפני קיום האירוע, כשארבעה מהם הצליחו לשמור על התואר בהצלחה. אלופת הנשים של סמאקדאון הגנה בהצלחה על תוארה נגד ביילי ב-6 בנובמבר בפרק של התוכנית "סמאקדאון", בובי לאשלי הגן בהצלחה על אליפות ארצות הברית נגד טייטוס אוניל ב-9 בנובמבר בפרק של התוכנית "Raw", סמי זיין הגן בהצלחה על האליפות הבין יבשתית נגד אפולו קרוז ב-13 בנובמבר בפרק של התוכנית "סמאקדאון", והניו דיי הגנו בהצלחה על אליפות הזוגות של Raw נגד חברי קבוצת The Hurt Business (סדריק אלכסנדר ושלטון בנג'מין) ב-16 בנובמבר בפרק של התוכנית "Raw". עוד באותו הזמן, אלופי הזוגות של סמאקדאון, הסטריט פרופיטס, ניסו להשיג מידע על יריביהם באירוע סדרת ההישרדות מחבר קבוצת הניו דיי לשעבר, ביג אי. חגורת האליפות היחידה שהחליפה ידיים הייתה אליפות ה-WWE. לאחר שרנדי אורטון זכה באליפות זו מידי דרו מקינטייר באירוע גיהנום בכלוב, שנערך ב-25 באוקטובר, במסגרת קרב גיהנום בכלוב, האחרון קיבל קרב חוזר על התואר. לפני כן, מקינטייר הופיע בפרק של התוכנית "סמאקדאון", ששודר ב-13 בנובמבר ובו הוא התעמת עם האלוף האוניברסלי, רומן ריינס, אף על פי שהוא לא כיהן כאלוף ה-WWE. שלושה ימים לאחר מכן בפרק של התוכנית "Raw", מקינטייר גבר על אורטון וזכה באליפות ה-WWE וכתוצאה מכך הוא זה שיתמודד מול ריינס בקרב אלוף נגד אלוף באירוע סדרת ההישרדות.
אירוע.
מופע מקדים.
המופע המקדים הכיל קרב אחד בודד, ובו 18 משתתפים, שחולקו שווה בשווה בין המותגים התמודדו ביניהם בקרב באטל רויאל. בסיום, המיז מ-Raw הדיח את דומיניק מיסטריו מסמאקדאון על מנת לנצח בקרב הבאטל רויאל אשר זיכה את Raw בנקודה הראשונה של הערב.
עוד במהלך המופע המקדים לאירוע סדרת ההישרדות, הגובלדי גוקר, דמות שהופיעה לראשונה באירוע סדרת ההישרדות 1990, הצמיד את R-טרות' וזכה באליפות 24/7 של ה-WWE.
קרבות מקדימים.
האירוע עצמו נפתח בקרב הדחות גברים חמישה נגד חמישה בין קבוצת Raw (AJ סטיילס, קית' לי, שיימוס, ברון סטרומן ורידל) (שלוו לקרב על ידי שומר הראש של סטיילס, אומוס) לבין קבוצת סמאקדאון (קווין אואנס, ג'יי אוסו, המלך קורבין, סת' רולינס ואוטיס). סטיילס וג'יי אוסו פתחו את הקרב. לאחר ששיימוס נכנס לקרב, רולינס נכנס לקרב במקומו של ג'יי, ירד על ברכיו ואיפשר לשיימוס לבצע עליו את מהלך הסיום שלו, הברוג קיק ואף לגרום להדחתו הוא. הדחה זו נבעה לטענתו "למען טובת הכלל". לאחר הדחתו של רולינס, חברי קבוצת סמאקדאון ניסו לגבש תוכנית פעולה מחוץ לזירה, עד שסטרומן הגיע כדי לתקל את כל ארבעת חברי קבוצת סמאקדאון בעזרת תיקול הכתף שלו. בחזרה בזירה, אואנס ביצע את מהלך הסטאנר על לי, שיימוס ורידל, אך סטיילס הצליח להדיח אותו לאחר שביצע עליו את מהלך הפנומנל פורארם. סטיילס תקף את קורבין בעזרת מהלך הסופרקיק ורידל ביצע עליו את מהלך ה-Floating Bro מהחבל העליון שהספיק להם כדי להדיח את קורבין. לאחר שאוטיס ביצע על סטרומן את מהלך הקטרפילר, אוטיס ניסה לבצע על סטרומן את מהלך הויידר בומב, אך רידל בלם אותו. סטרומן ניצל את המצב לטובתו, ביצע על אוטיס את מהלך הראנינג פאוורסלאם והדיחו מהקרב. ג'יי תקף את קבוצת Raw בעזרת סדרת מהלכי סופרקיק. בסיום, ג'יי חמק ממהלך הפנומנל פורארם של סטיילס וניסה לבצע עליו את מהלך הספלאש. לעומת זאת, לי, שהיה חבר הקבוצה החוקי בקרב, תפס את ג'יי באוויר וביצע עליו את מהלך הספיריט בומב כדי להעניק לקבוצתו את הניצחון בקרב, שהעלה את מאזן המותג ל-0–2 על פני סמאקדאון.
אז, אלופי הזוגות של סמאקדאון, הסטריט פרופיטס (אנג'לו דוקינס ומונטז פורד) התמודדו מול אלופי הזוגות של Raw, הניו דיי (קופי קינגסטון ואקסבייר וודס) בקרב אלופים נגד אלופים. הניו דיי לוו לקרב על ידי חבר הקבוצה לשעבר, ביג אי מסמאקדאון, כאשר השלושה הגיעו בתחפושות הדמויות שלהם מהמשחק Gears 5. לאחר שהקרב החל, ביג אי חזר אל מאחורי הקלעים. בסיום, הסטריט פרופיטס ביצעו על וודס את מהלך הכיסא החשמלי/בלוקבאסטר המשותף שלהם כדי לנצח בקרב ולהעניק למותג סמאקדאון ניצחון ראשון באירוע. לאחר הקרב, שני הצמדים הביעו כבוד הדדי ביניהם.
בקרב שבא לאחר מכן, אלוף ארצות הברית של Raw, בובי לאשלי (שלווה לקרב על ידי חברי קבוצת The Hurt Business: MVP, סדריק אלכסנדר ושלטון בנג'מין) התמודד מול האלוף הבין יבשתי של סמאקדאון, סמי זיין בקרב אלוף נגד אלוף. בתחילת הקרב, זיין סירב להיאבק מול לאשלי וניסה לוותר על הקרב, אך קבוצת The Hurt Business בלמו ניסיון זה. ברגעי הסיום של הקרב, זיין ניסה לעזוב את הזירה פעם נוספת, אך MVP תיקל אותו. בתגובה, זיין ניסה לשכנע את השופט ש-MVP גרם לו למעוד. לאחר מכן, MVP השליך את זיין אל הזירה ולאשלי ביצע עליו את מהלך ה-Hurt Lock, שלא הותיר לזיין שום בחירה מלבד להיכנע. ניצחון זה זיכה את המותג Raw בניצחון שלישי באירוע, בעוד שמאזן הניצחונות של סמאקדאון נותר על ניצחון אחד בודד.
בקרב הרביעי, אלופת הנשים של Raw, אסקה התמודדה מול אלופת הנשים של סמאקדאון, סשה בנקס. בסיום, לאחר סדרת ניסיונות הצמדה מצד השתיים, בנקס הצמידה את אסקה לניצחון, שהעלה את מאזן הניצחונות של סמאקדאון ל-2.
מאחורי הקלעים, אלוף 24/7 החדש, הגובלדי גוקר נתקל בערימה של מזון לציפורים. כשהגוקר היה בדרכו להתקרב למזון זה, אקירה טוזאווה הופיע והצמיד את הגוקר לניצחון, שהקנה לו זכייה בתואר. R-טרות' הגיח לפתע ותקף את טוזאווה בעזרת שקית המזון לציפורים ולאחר מכן הצמיד אותו לניצחון, שהקנה לו זכייה מספר 45 בתואר.
הקרב הלפני אחרון היה קרב הדחות נשים חמש נגד חמש בין קבוצת Raw (ניה ג'קס, שיינה בייזלר, לאנה, לייסי אוואנס ופייטון רויס) לבין קבוצת סמאקדאון (ביאנקה בלאייר, רובי ריוט, ליב מורגן, ביילי ונטליה). לאחר מספר דקות אל תוך הקרב, לאנה הכניסה את עצמה לקרב והתעמתה עם נטליה. לאחר מכן, ג'קס שזעמה על לאנה הכניסה את עצמה לקרב והכריחה את לאנה לעמוד על מדרגות הזירה ולא להיכנס לקרב לעולם. ביילי הייתה המתאבקת הראשונה שהודחה מהקרב לאחר שרויס ביצעה עליה את מהלך הדז'ה וו. אז, נטליה הדיחה את רויס, כשהכניעה אותה למהלך השארפשוטר. אוואנס ביצעה על אותה נטליה את מהלך ה-Women's Right והדיחה בתגובה את נטליה. בייזלר גרמה לריוט להתעלף למהלך ההכנעה שלה, הקיריפודה קלאץ', ולאחר מכן הצמידה אותה והדיחה אותה מהקרב. מנגד, קבוצת סמאקדאון השיבה מלחמה, כשמורגן הצמידה את אוואנס והדיחה אותה מהקרב. אותה מורגן הודחה על ידי ג'קס לאחר שהאחרונה ביצעה עליה את מהלך הסמואן דרופ. המשתתפת האחרונה בקבוצת סמאקדאון, בלאייר, התמודדה מול בייזלר, שביצעה עליה את מהלך הקיריפודה קלאץ'. בלאייר הצליחה להגיע אל חבלי הזירה, אך בייזלר סירבה לשחרר את האחיזה והשופט ספר עד חמש, ספירה שגרמה לבייזלר להיות מודחת בעקבות פסילה. לאחר מכן, בלאייר התמודדה מול ג'קס. השתיים התעמתו ביניהן מחוץ לזירה, כשבלאייר דחפה את ג'קס מעל מעקה הבטיחות. לעומת זאת, בלאייר וג'קס לא הצליחו לחזור לזירה בתום ספירת עשר השניות של השופט, מה שגרם להדחתם של השתיים כתוצאה מספירת חוץ. סיטואציה זו הותירה את לאנה כשורדת היחידה של קבוצת Raw והובילה לניצחונה של הקבוצה ולהעלאת מאזן המותג לארבעה ניצחונות. בנוסף, ניצחון זה הבטיח למותג Raw אוטומטית את הזכייה בעליונות המותגים.
הקרב המרכזי.
בקרב המרכזי, אלוף ה-WWE של Raw, דרו מקינטייר התמודד מול האלוף האוניברסלי, רומן ריינס (שלווה לקרב על ידי פול היימן). בסיום, מקינטייר הכה את ריינס בעזרת מהלך הסיום שלו, ה-Claymore Kick, אך ריינס נהדף על השופט, שכתוצאה מכך איבד את הכרתו. אף על פי שצווה עליו לעזוב את המבנה, בן דודו של ריינס, ג'יי אוסו, הגיע לזירה וספג מהלומה מידי מקינטייר, מה שאיפשר לריינס לנצל זאת לטובתו ולהכות את מקינטייר בעזרת מכה מתחת לחגורה ולאחר מכן ג'יי בעט בפניו של מקינטייר בעזרת מהלך הסופרקיק. לאחר מכן, ריינס ביצע על מקינטייר את מהלך חניקת הגיליוטינה שלו אשר גרמה לאחרון להתעלף. עילפון זה הוביל לניצחונו של ריינס בקרב. למרות שהעניק לסמאקדאון ניצחון נוסף, המותג Raw זכה בעליונות המותגים קודם לכן, כשמאזן ניצחונותיו עמד על ארבע, בעוד שמאזן ניצחונות המותג סמאקדאון עמד על שלושה.
טקס הפרישה של אנדרטייקר.
אירוע סדרת ההישרדות הסתיים עם טקס הפרישה של אנדרטייקר, שהופיע עבור ארגון ההיאבקות, ה-WWE, במשך 30 שנים, כשערך את הופעת הבכורה שלו באירוע סדרת ההישרדות 1990. שיין מקמהן, ביג שואו, ג'ון "בראדשו" לייפילד, ג'ף הארדי, מיק פולי, הגודפאדר, הגודווינס (הנרי או. גודווין ופיניאס א. גודווין), סאביו ווגה, ריקישי, קווין נאש, בוקר טי, שון מייקלס, ריק פלייר, טריפל H וקיין הגיעו לזירה כדי לפתוח את הטקס. סרטון אשר סיכם את הקריירה של אנדרטייקר שודר, ולאחר מכן, יו"ר והמנכ"ל של ה-WWE, וינס מקמהן, היה לבד בזירה ואמר מילים חמות, שהציגו את אנדרטייקר בפעם האחרונה. אנדרטייקר הגיע לזירה ונאם את נאום הפרישה שלו, כשסגר אותו עם המשפט "הגיע הזמן לתת לקברן לנוח על משכבו בשלום". אנדרטייקר כרע ברך בסימן ההיכר המפורסם שלו, כשהולוגרמה של המנג'ר בעבר שלו, פול ברר המנוח, נראתה על המסך הגדול. הצלצול נשמע עשר פעמים על מנת לסיים באופן רשמי את דמותו של הקברן אחת ולתמיד. האירוע הסתיים לאחר שאנדרטייקר נצפה בהליכתו על רמפת הכניסה לאולם, כשידו הימנית הונפה באוויר.
תוצאה לאורך זמן.